મારી પબ્લિક ઇમેજ બચ્ચનની છે તેવી હ્યુજ, વિશાળકાય, નથી. દિલીપકુમારની કે ધીરુભાઇ અંબાણીની છે તેવી મારી કોઇ ગ્રેટ સક્સેસસ્ટોરી નથી, મહા સાફલ્યગાથા નથી. આજે દિલીપકુમારને એમ કહેવું પોસાય કે યાર, હમ તો કભી બમ્બઇ મેં ફલ ભી બેચા કરતે થે. ધીરુભાઇ કહી શકે, કે કોઇવાર અમે ભજિયાં ય વેચેલાં. મારી પાસે જાત સામે ઊભા રહેવાની સચ્ચાઇ જરૂર છે પણ એ મુકાબલામાં જે કંઇ સંભવે તે બધું જ કહેવાની હિમ્મત નથી. મારી બા કહેતી : પારકાં આગળ જાંઘ ખોલવાનો કશો મતલબ નથી હોતો. એટલે કે અન્તર ઠાલવવાનો અર્થ નથી હોતો. બાંધી મુઠ્ઠી લાખની. પરન્તુ મારા શ્રોતાઓ કદી મને પારકા નથી લાગ્યા. એ ચાહક વિદ્યાર્થીઓનો ને એ જિજ્ઞાસુ સાહિત્યરસિકોનો વિશિષ્ટ સમુદાય હમેશાં મને પોતીકો લાગ્યો છે. અને આપ જો આને મારું અન્તિમ વ્યાખ્યાન ગણતા છો, અને અવિનાશભાઇએ મને પ્રેમપૂર્વક બોલાવ્યો છે, તો એ કારણે પણ મારે બાના ઉપદેશથી ખસીને કેટલીક પેટછૂટી વાતો કરવી જોઇએ, અન્તરને ખીલવા દેવું જોઇએ.